TPCH หุ้นเงียบ COD เพียบ
หุ้นบริษัท ทีพีซี เพาเวอร์โฮลดิ้ง จำกัด (มหาชน) หรือ TPCH เป็นหนึ่งในหุ้นพลังงานทดแทน ซึ่งในช่วงที่ผ่านมาไม่ค่อยหวือหวาเท่าใด...
26 พ.ค. 2563

สำนักข่าวรัชดา
หุ้นบริษัท ทีพีซี เพาเวอร์โฮลดิ้ง จำกัด (มหาชน) หรือ TPCH เป็นหนึ่งในหุ้นพลังงานทดแทน ซึ่งในช่วงที่ผ่านมาไม่ค่อยหวือหวาเท่าใด…
แม้จะมีการเก็งกำไรในหุ้นกลุ่มพลังงานทดแทนกันอย่างคึกคัก ไม่ว่าจะเป็น บริษัท แอ๊บโซลูท คลีน เอ็นเนอร์จี้ จำกัด (มหาชน) หรือ ACE, บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER แต่ TPCH ก็จะถูกมองข้าม ไม่ถูกหยิบมาเล่น…
แต่จริง ๆ แล้ว TPCH มีสตอรี่ซ่อนอยู่เยอะที่หลายคนนึกไม่ถึง…
อันดับแรก มีโรงไฟฟ้าที่จ่ายไฟฟ้าเข้าระบบเชิงพาณิชย์ (COD) อยู่แล้ว 60 เมกะวัตต์ ล่าสุดได้มาเพิ่มอีก 23 เมกะวัตต์ รวมเป็น 83 เมกะวัตต์
ไม่จบเท่านี้มีอีก 3 โครงการที่จะ COD ภายในไตรมาส 2 นี้ ได้แก่ โรงไฟฟ้าชีวมวล ทีพีซีเอช เพาเวอร์1 (TPCH1) ขนาดกำลังผลิต 9.2 เมกะวัตต์, โรงไฟฟ้าชีวมวล ทีพีซีเอช เพาเวอร์2 (TPCH2) ขนาดกำลังการผลิต 9.2 เมกะวัตต์, โรงไฟฟ้าชีวมวล ทีพีซีเอช เพาเวอร์5 (TPCH5) ขนาดกำลังการผลิต 6.3 เมกะวัตต์ รวมเป็น 24.7 เมกะวัตต์
นอกจากนี้ ยังมีโรงไฟฟ้าขยะ สยาม พาวเวอร์ (SP) ขนาดกำลังการผลิต 8.0 เมกะวัตต์ เตรียมจะ COD ภายในครึ่งปีหลังอีกด้วย
ถ้าเทียบกับของเดิมปีที่แล้วที่มี 60 เมกะวัตต์ กับปีนี้ ถือว่าเพิ่มขึ้นเท่าตัวเลยทีเดียว
แหม๊…เห็นเป็นหุ้นเงียบ ๆ แต่ COD เพียบนะคะ..!!
เท่ากับว่า ปีนี้และปีหน้างบ TPCH จะเติบโตก้าวกระโดดในเชิงรายได้และกำไรที่เพิ่มขึ้น
หลังจากในช่วง 2 ปีที่ผ่านมา ผลประกอบการอยู่ในระดับทรงตัว โดยปี 2561 มีกำไรสุทธิ 353 ล้านบาท จากรายได้รวม 1,576 ล้านบาท ปี 2562 มีกำไรสุทธิ 359 ล้านบาท จากรายได้รวม 1,669 ล้านบาท
ส่วนไตรมาส 1/2563 มีกำไรสุทธิ 85 ล้านบาท เพิ่มขึ้น 1% จากช่วงเดียวกันของปีก่อนที่มีกำไรสุทธิ 84 ล้านบาท และมีรายได้รวม 393 ล้านบาท เพิ่มขึ้น 0.2% จากช่วงเดียวกันของปีก่อนที่มีรายได้รวม 392 ล้านบาท
ที่จริงถ้าไปดูตัวเลขสำคัญทางการเงินอื่น ๆ จะเห็นว่า TPCH ทำได้ดี ปี 2561 มีอัตรากำไรสุทธิ 22.45% ROA อยู่ที่ 11.59% และ ROE 15.14% ปี 2562 มีอัตรากำไรสุทธิ 21.54% ROA อยู่ที่ 9.50% ROE 13.56% และล่าสุดไตรมาส 1/2563 อัตรากำไรสุทธิอยู่ที่ 21.50% ROA อยู่ที่ 8.88% และ ROE 13.17%
แต่นักวิเคราะห์ยังมีมุมมองที่เป็นห่วงเรื่องการเติบโตของ TPCH…
หากไม่สามารถ COD ได้ตามกำหนด ก็จะกระทบต่อกำไรในปีนี้ โดยปรับเป้ากำไรลงเหลือ 573 ล้านบาท แต่ก็ยังเติบโตสูง 59% จากช่วงเดียวกันของปีก่อน
จึงแนะนำ “ซื้อ” ราคาเป้าหมาย 14.90 บาท
ยังมีอัพไซด์ให้เล่นอีกตั้ง 23.14%
ก็หวังว่า TPCH จะไม่สะดุดขาตัวเองซะก่อนนะ…
จะได้ติดทำเนียบ “หุ้นพื้นฐานแกร่งสตอรี่งาม” กับเค้าซะที…และเป็นหุ้นที่ไม่ถูกมองข้ามเหมือนที่ผ่าน ๆ มา
…อิ อิ อิ…